La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 7 de març de 2019 que són les que els corresponen els números 127/2019 a 169/2019 i que s'han tramitat de conformitat amb la valoració de les admissions que s'ha dut a terme.
S'informa així mateix de les darreres actuacions que han estat notificades respecte els recursos contenciosos administratius interposats contra resolucions de la Comissió i una nova sol·licitud d'informació pública que s'ha rebut que té per objecte informació sobre l'actuació de la GAIP.
Proposta de dictamen 2/2019 sobre l'accés dels i de les electes locals als expedients municipals relatius a desnonaments que afectin habitatges
El senyor Josep Mir, ponent de la Proposta de dictamen relatiu a la consulta formulada per l'Ajuntament de Sant Cugat del Vallès que planteja si els electes i les electes del Ple poden tenir accés a o no als expedients de desnonaments de l'Ajuntament, exposa els aspectes més destacats de la fonamentació del dictamen que valora amb diferents matisacions l'accés a la informació segons la tipologia de dades que poden contenir els expedients de desnonaments i en funció de les responsabilitats que ostenten els càrrecs electes que sol·licitin l'accés a la informació que contenen aquests expedients.
Proposta de dictamen 3/2019 sobre consulta general sobre els límits que concorren a l'accés directe per internet a les còpies digitals dels plànols
El senyor Josep Mir, ponent de la Proposta de dictamen 3/2019, relativa a la consulta formulada per l'Ajuntament de Sant Boi de Llobregat, des de l'Arxiu Administratiu Municipal, descriu els termes de la consulta plantejada i l'aplicació dels límits en l'àmbit de la publicitat activa d'informació de naturalesa urbanística, en concret sobre l'accés directe a les còpies digitals dels plànols que incorporen els expedients de llicències que tramita l'Ajuntament.
El ponent exposa que en l'àmbit de la publicitat activa d'informació pública cal tenir en compte que els límits aplicables poden concórrer amb més intensitat perquè l'accés a la informació és amb abast general.
La senyora Elisabet Samarra proposa la introducció d'una consideració en relació amb la ponderació prèvia que s'ha de dur a terme, també en l'àmbit de la publicitat activa, amb independència que no es pugui realitzar cas per cas.
L'Autoritat Catalana de Protecció de Dades ha elaborat també un dictamen en relació amb la concurrència de dades de caràcter personal i la difusió d'aquestes en la publicitat activa dels expedients de llicències urbanístiques d'obra.
Es debat sobre l'aplicació del límit de protecció dels drets propietat intel·lectual, així com el de seguretat i intimitat, i de la necessitat d'informar i realitzar els advertiments corresponents a titulars i usuaris sobre la utilització de la informació.
El senyor Josep Mir introduirà al text definitiu del dictamen les observacions formulades.
Proposta de resolució de la sol·licitud d'accés a l'expedient de la Reclamació 455/2017
La senyora Elisabet Samarra, ponent de la Proposta de resolució 1/2019 de la sol·licitud d'informació pública d'accés a un expedient de la Comissió per part de la persona que hi ostentava la condició de reclamant, exposa els antecedents d'aquesta sol·licitud i els termes en què es planteja actualment, on s'especifica que vol accés en format electrònic a diferència de la seva sol·licitud d'accés a informació pública anterior resolta pel Ple mitjançant Resolució 2/2018, de 3 d'octubre i que estimava accés amb vista a l'expedient però prèvia l'accés a còpia en suport electrònic.
Es proposa l'estimació parcial de l'accés a l'expedient ometent la informació que ve limitada pel contingut de la Resolució de la Reclamació 455/2017 i per les al·legacions d'oposició de la tercera persona afectada.
Proposta de resolució d'una sol·licitud d'informació pública sobre dades de l'activitat de la Comissió
El senyor Josep Mir, ponent de la Proposta de resolució d'una sol·licitud d'informació pública relativa a dades sobre l'activitat de la Comissió formulada per una persona estudiant en el marc del seu treball predoctoral que cursa a la Universitat de Múrcia, exposa el contingut de la Proposta de resolució i el sentit estimatori d'aquesta amb la justificació del canvi de format en relació amb un dels ítems informatius sol·licitats.
Es proposa la introducció d'unes modificacions al text definitiu de la resolució.
Proposta de resolució de finalització de la Reclamació 400/2018 per desistiment
El senyor Josep Mir, ponent de la Proposta de resolució de finalització de la Reclamació 400/2018 per desistiment de la part reclamant, interposada contra l'Àrea Metropolitana de Barcelona i relativa a l'accés a diferents expedients de contractació, exposa la tramitació que s'ha dut a terme fins el moment i el desenvolupament del tràmit de trasllat a les empreses terceres.
Tanmateix la part reclamant ha desistit del procediment i es proposa corresponentment la finalització de la reclamació.
Proposta de resolució d'estimació parcial de la Reclamació 431/2018
La senyora Elisabet Samarra, ponent de la Proposta de resolució d'estimació parcial de la Reclamació 431/2018 formulada contra la l'Ajuntament de Cornellà de Llobregat en relació a diversa informació relativa a les polítiques d'ocupació de l'Ajuntament, exposa els elements més rellevants que fonamenten l'estimació parcial.
El senyor Josep Mir proposa una ampliació del termini per executar la resolució atès que l'administració reclamada ha exposat durant la tramitació del procediment que requereix elaborar la informació i que aquesta té un volum significatiu, esmena que serà introduïda per la ponent al text definitiu de la resolució.
Proposta de resolució de finalització de la Reclamació 470/2018 per acord de mediació
El senyor Josep Mir, ponent de la Proposta de resolució de finalització de la Reclamació 470/2018 per acord de mediació, interposada contra l'Ajuntament de Sant Vicenç dels Horts en relació amb l'accés a les còpies dels d'expedients d'avaries del servei d'aigua a un carrer de la població, exposa els termes de l'acord assolit per les parts que permet la finalització del procediment de reclamació.
Proposta de resolució de finalització de les Reclamacions 495/2018, 496/2018 i 497/2018 per acord de mediació
El senyor Josep Mir, ponent de la Proposta de resolució de finalització de les Reclamacions 495/2018, 496/2018 i 497/2018 per acord de mediació, interposades contra l'Ajuntament de Navàs en relació amb la informació relativa al servei Porta a Porta, a la maquinària de neteja i als vehicles automòbils municipals, exposa els termes de l'acord de mediació adoptat per les parts en una sessió conjunta i relativa als tres expedients que es resolen de forma acumulada.
Es proposa la introducció d'una esmena al text de la Proposta a fi de fer constar l'acumulació dels tres procediments que es resolen que serà introduïda pel ponent al text definitiu de la resolució.
Proposta de resolució de finalització de la Reclamació 517/2018 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 517/2018 per pèrdua d'objecte, que havia estat interposada contra l'Ajuntament de Sant Andreu de la Barca en relació amb l'accés a informació sobre els béns immobles, urbans i rústics, exempts del pagament de l'Impost de Béns Immobles (IBI), relaciona les principals actuacions dutes a terme i el lliurament extemporani de la informació a la persona reclamant que duu a finalitzar per pèrdua sobrevinguda de l'objecte de la reclamació davant la GAIP.
Proposta de resolució de finalització de la Reclamació 520/2018 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 520/2018 per pèrdua d'objecte plantejada contra l'Ajuntament de Sant Vicenç dels Horts i relativa a l'accés a la còpia dels requeriments efectuats als grups polítics per a què aportin els justificants de despeses amb càrrec a les subvencions rebudes de l'Ajuntament, exposa els elements de tramitació més destacats que duen a la finalització per pèrdua sobrevinguda de l'objecte de la reclamació, atès que s'ha lliurat de forma extemporània la informació reclamada.
La ponent de la Proposta introduirà unes darreres modificacions al text definitiu.
Proposta de resolució d'estimació de la Reclamació 7/2019
La senyora Elisabet Samarra, ponent de la Proposta d'estimació de la Reclamació 7/2019, interposada contra la Direcció General de Funció Pública del Departament de Polítiques Digitals i Administracions Públiques de la Generalitat de Catalunya i en el marc de la qual el Sindicat IAC-CATAC reclama informació complementària als correus electrònics del personal de la Generalitat de Catalunya, als qual va accedir després de reclamar davant la Comissió.
La Resolució 331/2018, de 15 de novembre ja va resoldre positivament l'accés als correus electrònics del personal de la Generalitat i ara es proposa l'estimació d'aquesta reclamació que sol·licita l'accés als correus no només en funció dels diferents Departaments de la Generalitat sinó els ordenada per centres de treball, a fi de poder adreçar les comunicacions pertinents.
Proposta de resolució de finalització de la Reclamació 22/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 22/2019 per pèrdua d'objecte plantejada contra la Direcció General de la Policia del Departament d'Interior de la Generalitat i que fa referència a l'accés a informació sobre el nomenament de Cap de Servei de la Regió Metropolitana Nord, exposa els elements de tramitació que duen a la finalització per pèrdua sobrevinguda de l'objecte de la reclamació, atès que li ha estat lliurada de forma extemporània la informació reclamada.
Proposta de resolució d'estimació de la Reclamació 23/2019
La senyora Elisabet Samarra, ponent de la Proposta de resolució d'estimació de la Reclamació 23/2019 plantejada contra l'Ajuntament de Rubí i que fa referència a l'accés a un Informe sobre els canvis de conceptes retributius del personal auxiliar administratiu de l'Ajuntament exposa els elements que duen a l'estimació de la reclamació, malgrat la manca de col·laboració de l'Ajuntament esmentat.
El senyor Josep Mir formula unes esmenes al text proposat que seran introduïdes per la ponent a la resolució definitiva.
Proposta de resolució d'estimació parcial de la Reclamació 30/2019
El senyor Josep Mir, ponent de la Proposta de resolució d'estimació parcial de la Reclamació 30/2019 plantejada contra el Consell Comarcal del Segrià i que fa referència a la sol·licitud d'accés als contractes del Consell Comarcal a un despatx d'advocats o els decrets corresponents d'aprovació de les despeses per a la cobertura dels serveis, exposa la fonamentació de l'estimació del dret d'accés a la informació reclamada.
Proposta de resolució de finalització de la Reclamació 39/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 39/2019 per pèrdua d'objecte plantejada contra l'Ajuntament de Sentmenat i que fa referència a l'accés a informació sobre les contractacions de personal en relació amb una borsa de treball, exposa els elements de tramitació que duen a la pèrdua sobrevinguda de l'objecte de la reclamació, atès que durant la tramitació del procediment davant la Comissió se li ha facilitat la informació reclamada.
Proposta de resolució de finalització de la Reclamació 44/2019 per pèrdua d'objecte
El senyor Josep Mir, ponent de la Proposta de resolució de finalització de les Reclamació 44/2019 per pèrdua d'objecte, plantejada contra l'Ajuntament d'Igualada i que fa referència a l'accés a informació sobre els treballs en benefici de la comunitat a persones que han sol·licitat que se'ls substitueixin sancions administratives relacionades amb l'ordenança municipal de tinença d'animals, relaciona les principals actuacions que duen a la pèrdua sobrevinguda de l'objecte de la reclamació.
Proposta de resolució de finalització de la Reclamació 54/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 54/2019 per pèrdua d'objecte i de la resta de Propostes que tenen el mateix objecte de reclamació, l'accés a informació relativa als requeriments i processos judicials per possible incompliment de la Llei de banderes, presentades contra diferents ajuntaments de Catalunya, exposa els elements comuns que plantegen els diferents procediments i la finalització de cadascun segons s'hagi lliurat la informació durant la tramitació del procediment davant la Comissió o bé, n'hagi desistit de forma expressa la persona reclamant atès que la informació se li ha subministrat per l'administració reclamada.
Les diferents Propostes són objecte dels punts dissetè, divuitè i dinovè de l'ordre del dia de la present sessió i s'analitzen de forma conjunta posant èmfasi únicament amb les particularitats que presenten respecte reclamacions anteriors formulades per la mateixa persona reclamant i que ja han estat resoltes per la Comissió.
En aquesta sessió les reclamacions, respectivament, han estat interposades contra els Ajuntaments de Campelles, Maçanet de la Selva i Castellterçol.
Proposta de resolució de finalització de la Reclamació 59/2019 per desistiment
Proposta de resolució de finalització de la Reclamació 62/2019 per desistiment
Proposta de resolució d'estimació parcial de la Reclamació 70/2019
El senyor Josep Mir, ponent de la Proposta de resolució d'estimació parcial de la Reclamació 70/2019 plantejada contra la Universitat de Lleida i que fa referència a l'accés a informació sobre l'expedició de títols universitaris i suplements europeus al títol per part de la Universitat, relaciona la tramitació conforme ha estat lliurada una important part de la informació reclamada i exposa la Proposta conforme es desestima parcialment la reclamació perquè ja ha tingut accés en la fase de tramitació de la sol·licitud d'accés a informació a la normativa reguladora de l'expedició de títols i només correspon estimar l'accés a les dades que corresponen als anys en què s'ha extingit un contracte i se n'ha formalitzat un de nou.
Proposta de resolució de finalització de la Reclamació 74/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 41/2019 per pèrdua d'objecte, plantejada contra el Departament de Territori i Sostenibilitat de la Generalitat de Catalunya i que fa referència a l'accés a dades sobre qualitat de l'aire d'un municipi concret, exposa els elements de tramitació que duen a finalitzar per pèrdua sobrevinguda de l'objecte de la reclamació, atès que se li ha lliurat l'informe del qual se'n reclamava l'accés i se n'ha donat trasllat a la persona reclamant.
Proposta de resolució de finalització de la Reclamació 104/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 104/2019 per pèrdua d'objecte, i de la resta de Propostes que tenen el mateix objecte de reclamació, l'accés a la informació sobre la data i el període de concessió del servei d'abastament d'aigua en diferents municipis de Catalunya, exposa els elements comuns que plantegen els diferents procediments que finalitzen per pèrdua sobrevinguda de l'objecte de la reclamació, atès que s'ha lliurat a la persona reclamant, que té la condició de periodista, la informació reclamada.
Les diferents Propostes són objecte dels punts vint-i-tresè, vint-i-quatrè i vint-i-cinquè de l'ordre del dia de la present sessió i s'analitzen de forma conjunta, assenyalant les semblances que presenten respecte reclamacions anteriors formulades per la mateixa persona reclamant i que ja han estat resoltes per la Comissió.
En aquesta sessió les reclamacions, respectivament, han estat interposades contra els Ajuntaments d'Alcoletge, d'Alforja, Cervià de Ter i Cervera, respectivament.
Proposta de resolució de finalització de la Reclamació 105/2019 per pèrdua d'objecte
És objecte d'anàlisi en el punt vint-i-dosè de l'ordre del dia.
Proposta de resolució de finalització de la Reclamació 106/2019 per pèrdua d'objecte
Proposta de resolució de finalització de la Reclamació 107/2019 per pèrdua d'objecte
Proposta de resolució d'inadmissió de la Reclamació 110/2019
El senyor Josep Mir, ponent de la Proposta de resolució d'inadmissió de la Reclamació 110/2019 plantejada contra l'Agència de Gestió d'Ajuts Universitaris i de Recerca, exposa la motivació de la inadmissió de la reclamació en base al fet que no es sol·licita informació pública sinó la concessió d'un ajut al qual la persona reclamant considera que té dret, petició que queda fora de l'àmbit de reclamació davant la Comissió.
Proposta de resolució de finalització de la Reclamació 112/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 112/2019 per pèrdua d'objecte, plantejada contra el Departament de Territori i Sostenibilitat.
Agència de l'Habitatge de Catalunya, relaciona els elements de tramitació que han dut al lliurament a la persona reclamant del llistat dels habitatges buits de les poblacions de la Vegueria del Penedès i per tant a la pèrdua sobrevinguda de l'objecte del procediment de reclamació.
Proposta de resolució d'inadmissió de la Reclamació 114/2019
El senyor Josep Mir, ponent de la Proposta de resolució d'inadmissió de la Reclamació 114/2019, plantejada contra Ajuntament de Lleida per un grup municipal de la Corporació, exposa la fonamentació per inadmetre la reclamació atès no sol·liciten accés a informació pública, sinó l'adopció de mesures sancionadores i que se l'informe de les mesures que s'adoptin al respecte, aspectes tots ells exclosos de l'àmbit de revisió de la Comissió.
Proposta de resolució d'inadmissió de la Reclamació 117/2019
El senyor Josep Mir, ponent de la Proposta de resolució d'inadmissió de la Reclamació 117/2019, plantejada contra Ajuntament de Granollers exposa la fonamentació de la inadmissió de la reclamació atès que allò que es sol·licita no és informació pública sinó l'emissió d'un pronunciament jurídic.
Proposta de resolució de finalització de la Reclamació 121/2019 per pèrdua d'objecte
El senyor Josep Mir, ponent de la Proposta de finalització de la Reclamació 121/2019 per pèrdua d'objecte, plantejada contra Ajuntament de Sant Antoni de Vilamajor, i relativa a l'accés a un certificat del nombre d'habitants del Padró municipal, exposa els elements de tramitació d'aquest expedient que han dut a la pèrdua sobrevinguda de la informació, atès que aquesta li ha estat lliurada durant el procediment de reclamació davant la GAIP.
Proposta de resolució de finalització de la Reclamació 124/2019 per pèrdua d'objecte
El senyor Josep Mir, ponent de la Proposta de finalització de la Reclamació 124/2019 per pèrdua d'objecte, plantejada contra Ajuntament de l'Hospitalet de Llobregat, exposa que finalitza perquè la persona reclamant ha esmenat la documentació presentada a instància de la Comissió i ha instat noves reclamacions que han extingit l'objecte del present procediment.
Proposta de resolució d'inadmissió de la Reclamació 126/2019
El senyor Josep Mir, ponent de la Proposta de resolució d'inadmissió de la Reclamació 126/2019 plantejada contra l'Ajuntament de Sitges, i que fa referència a l'accés a la còpia íntegra d'un Decret d'Alcaldia, exposa que ha de ser inadmesa per prematura, atès que no ha transcorregut el termini de què disposa l'Ajuntament per resoldre.
Proposta de resolució d'inadmissió de la Reclamació 137/2019
El senyor Josep Mir, ponent de la Proposta de resolució d'inadmissió de la Reclamació 137/2019, plantejada contra Ajuntament de Cubelles i relativa a informació sobre un procés participatiu que va afectar el Parc viari de Santa Maria de Cubelles, exposa que correspon inadmetre a tràmit la reclamació perquè no s'ha exhaurit el termini de què disposa l'administració per atendre la sol·licitud d'accés a informació pública.
Proposta de resolució de finalització de les Reclamacions 142/2019 i 143/2019 (acumulades) per desistiment
El senyor Josep Mir, ponent de la Proposta de resolució de finalització, de forma acumulada, de les Reclamacions 142/2019 i 143/2019 per desistiment, plantejades contra l'Ajuntament de Palau-Solità i Plegamans, relatives a informació sobre les retribucions del personal municipal i les places vacants dotades econòmicament en el pressupost de l'any 2019, exposa que correspon finalitzar aquests expedients per desistiment exprés de la persona reclamant que això ho ha expressat atès que se li ha fet lliurament de la informació reclamada per part de l'Ajuntament.
Proposta de resolució d'inadmissió de la Reclamació 166/2019
El senyor Josep Mir, ponent de la Proposta de resolució d'inadmissió de la Reclamació 166/2019, plantejada contra la Universitat Politècnica de Catalunya i que fa referència a documentació sobre una denúncia d'irregularitats en el desenvolupament de les actuacions d'una Escola d'Enginyeria, exposa que ha de ser inadmesa per prematura atès que no ha transcorregut el termini de què disposa la Universitat per resoldre.
Proposta de resolució d'inadmissió de la Reclamació 167/2019
El senyor Josep Mir, ponent de la Proposta de resolució d'inadmissió de la Reclamació 167/2019, plantejada contra la Universitat de Lleida i que, talment en la Proposta anterior, també fa referència a l'accés a informació sobre la denúncia formulada sobre l'actuació d'una Escola d'Enginyeria exposa que igual que en l'expedient anterior, la reclamació és prematura.
Es comenta que s'ha rebut informació sobre el compliment de la Resolució 405/2017, de 19 de desembre i que per tant, es podrà deixar sense efecte l'Acord de 10 de gener de 2019, de sol·licitud d'incoació d'un procediment sancionador per desatendre el requeriment d'execució corresponent al compliment de la Resolució.
Així mateix, es comenta que s'està treballant en la categorització i indexació de les Paraules clau que s'incorporen a les resolucions de la Comissió a fi d'optimitzar la consulta i la classificació de l'actuació de la GAIP i la usabilitat del cercador del web del portal de la Comissió.